
MICHELLE SMART

På sporet av noe

Oversatt av Mona-Lise Pedersen

MINISERIE: LUKSUSJUL


Ingen av dem hadde det på ønskelisten sin, til tross for at ingen ønsker er for store. Ingen av dem var heller forberedt på overraskelsen julen brakte med seg.  Dette er første del i miniserien Luksusjul. 

Michelle Smarts forkjærlighet for bøker startet allerede da hun var baby og lå og koste med dem i sengen. Hun er altetende når det gjelder sjangre, men ble som tolvåring forelsket i kjærlighetsromaner da hun snublet over sin første Harlequin-roman. Siden har hun både lest dem og skrevet dem. Michelle bor i Northamptonshire i England med mann og to barn.


Til min medsammensvorne Louise! Takk for at du har gjort vårt andre samarbeid like givende som det første.

Merry Ingles trampet gjennom nysnøen utenfor hytta si og trakk luen godt nedover ørene. Det tykke skylaget hadde lettet, og over de sveitsiske alpene glitret stjernene i den kalde, friske vinterluften. Litt lenger opp i dalen reiste Hotell Haensli seg majestetisk over undersåttene sine. Hun hadde jobbet og bodd her i tre år, men fortsatt imponerte dette synet henne hver eneste morgen.

Ti minutter senere nærmet hun seg hotellet og gledet seg til en kopp varm sjokolade. Hun fikk øye på Johann, en av dørvaktene, som strevde med et stort juletre pakket i netting. Det kom i tillegg til de tjuefire juletrærne som allerede var pyntet og plassert rundt omkring i første etasje på hotellet.

«Trenger du hjelp?» ropte hun og skyndte seg bort til ham.

Johann satte den store edelgranen på bakken og ventet på henne.

«Ja, gjerne», svarte han og smilte lettet. «Treet må være på plass i spaavdelingen før den åpner. Ricardo skulle egentlig hjelpe meg.»

Det var et høyt tre, og Merry rynket på nesen. De ble enige om at Johann skulle gå først, og så løftet de treet opp på skuldrene sine. Hun var en del lavere enn ham, så treet hellet ned mot henne. Vottene beskyttet hendene mot barnålene, men for å holde balansen måtte hun støtte det mot kinnet.

Brillene falt ned på nesen da de gikk inn personalinngangen på baksiden av hotellet. Merry skjøv brillene på plass, og de trampet av seg snøen før de fortsatte nedover korridoren på den andre siden av resepsjonen. Da de skulle gå inn døren til spaet, holdt hun på å miste brillene igjen.

«Vent litt», sa hun og satte ned foten på treet. Hun holdt i det med den ene hånden og rettet på brillene med den andre.

«Er du klar?» spurte Johann.

«Det er jeg», svarte Merry.

De løftet treet opp på skuldrene igjen, og Johann åpnet døren. Han snudde seg for å gå inn, og Merry måtte gjøre det samme for å holde balansen. Hun merket ikke at det kom noen bak henne før hun kjente et dunk og hørte noen gispe av smerte.

«Beklager så mye!» Hun satte ned treet igjen og håpet virkelig at det var en av de ansatte og ikke en hotellgjest hun hadde dultet borti.

Da hun snudde seg, fikk hun se en høy, elegant mann i en skreddersydd, marineblå dress. Det kjekke ansiktet fortrakk seg i smerte mens han gned seg over skulderen. Han var åpenbart ikke en av de ansatte.

«Jeg beklager virkelig», utbrøt hun forferdet. «Gjør det veldig vondt?»

Han så irritert på henne.

Merry gjentok unnskyldningen på tysk. Dette kunne komme til å koste henne dyrt. Gjestene på Hotell Haensli var superrike, og de betalte dyrt for de luksuriøse omgivelsene og den fantastiske utsikten. Til gjengjeld forventet de å bli eksemplarisk behandlet.

*

Giovanni Cannavaro stirret på det røde ansiktet halvveis skjult bak store briller og en tåpelig lue. Sinnet over å bli truffet av et idiotisk juletre forsvant, og han trakk nesten på smilebåndet.

«Flytt deg», sa han bestemt.

«Hva mener du?»

«Jeg skal hjelpe deg.»

«Men … det kan du ikke.»

«Først dytter du til meg, og nå får jeg ikke hjelpe deg?»

Den unge kvinnen rykket forskrekket til av ordene hans.

«Jeg mente ikke …»

Han gjorde en bevegelse mot juletreet som sto fast i døren.

«Du holder oppe døren», sa han og overså protesten hennes før han nikket til dørvakten som han mistenkte prøvde å gjemme seg. «Jeg er høy, som ham, og da blir det lettere å bære. Og tryggere», la han til.

Merry holdt oppe døren mens de to mennene bar inn treet og satte det på juletrefoten.

«Da er det på plass», sa Giovanni og børstet bort barnålene fra skuldrene. Han nikket kort til dem. «Neste gang er dere litt mer forsiktige, si?»

Han trengte noe å spise og en kopp cappuccino før han ryddet opp i problemet som var årsaken til at han nå var i Sveits. Derfor satte han kursen mot frokostsalen.

*

«Beklager at jeg er sen», sa Merry da hun hastet inn på kontoret som hun delte med sjefen sin og Sasha, som også jobbet i kundeservice. Men rommet var tomt.

Hun ventet en stund på Katja som åpenbart var på jobb siden datamaskinen hennes var slått på. Merry hentet seg en kopp varm sjokolade og slo på sin egen datamaskin.

Hotellet var pyntet til jul, men på kontoret deres var det ikke noe særlig julepynt. Merry hadde et lite juletre på pulten sin, og Katja hadde himlet med øynene da hun fikk se det. Det samme hadde hun gjort den første gangen Merry hadde på seg den røde vinterluen med julemotiv.

Hun hadde rukket å drikke opp sjokoladen og svare på noen e-poster da Katja endelig kom hastende inn døren. Hun så svært bekymret ut. «Der er du. Det har oppstått et problem, og du må bli med til møterommet.»

Merry reiste seg. «Hva slags problem?»

«Alt blir forklart … Hva har skjedd med ansiktet ditt? Det er fullt av skrubbsår.»

«Det er fra barnålene. Jeg hjalp Johann med å bære inn juletreet på spaet.» Hun rødmet ved tanken på gjesten hun hadde dultet borti. Han hadde tatt det relativt bra, alt tatt i betraktning, men hun hadde hørt rykter om at ansatte hadde blitt oppsagt for mindre, og derfor hadde hun tenkt at det var best å la være å si noe om det til sjefen sin.

Bildet av den kjekke gjesten dukket opp i hodet hennes. Han lignet en gresk gud. Håret var svart, øyenbrynene tykke, og han hadde et firskårent ansikt med en perfekt, rett nese.

«Jeg ble litt forsinket fordi jeg måtte hjelpe ham», sa hun mens de gikk mot møterommet. Hun skjøv bort bildet av den kjekke mannen. Med litt flaks klarte hun å unngå ham under resten av oppholdet hans.

«Ja», svarte Katja stramt. «Du liker å hjelpe mennesker, og det var også hovedgrunnen til at jeg ansatte deg. Det husker du vel?»

De første to årene hadde Merry jobbet som servitør på Hotell Haensli. Hun hadde vært henrykt over å få jobbe på et av verdens beste hoteller. For et år siden hadde hun blitt innkalt til et møte med ledelsen. Livredd for at hun kom til å få sparken, hadde hun nesten falt av stolen da Katja, som var lederen for kundeservice, hadde fortalt at hun trengte en ny assistent. Hun hadde lest i hotellets gjestebok og sjekket kommentarer på nettet, og hun var imponert over hvor mange ganger Merrys navn ble nevnt. Det var tydelig at hun gjorde langt mer enn det som var forventet av henne. Gjester som vendte tilbake, insisterte ofte på at hun skulle servere dem.

Den nye stillingen ga Merry fast arbeidstid, med mindre det ikke var planlagt kveldsarrangementer, og lønnen økte til det dobbelte. Med stillingen fulgte også en hytte med to soverom. Nå slapp hun å dele kjøkken og bad med femten andre! En karrierevei hadde åpnet seg for henne, og hun gledet seg til å se hvor den kunne føre henne.

Sjefen hennes, Katja, nølte foran døren til møterommet. «Bare … bare tenk på hva dette kan bety for fremtiden din, greit?»

Med de gåtefulle ordene åpnet Katja døren.

Ved det ovale bordet satt den eldre eieren av Hotell Haensli, Wolfgang Merkel. Merry smilte til ham, men hun stivnet da hun fikk se mannen som satt ved siden av ham.

Det var den kjekke mannen hun hadde dyttet borti med juletreet.

Varmen spredte seg i kroppen hennes, og det suste i ørene.

Det var hun som var problemet, og nå kom hun til å få sparken.

Susingen i ørene var så høy at da den kjekke mannen reiste seg og rakte henne hånden, fikk hun ikke med seg hva han sa.

Fingrene skalv da hun tok imot hånden hans.

*

Det var den klossete kvinnen med den tåpelige luen. Giovanni kjente henne igjen med det samme, og hjertet sank i brystet. De store brillene røpet henne. Og det samme gjorde det forskrekkede uttrykket i ansiktet hennes.

Den lille hånden hennes sendte uventede ilinger gjennom kroppen hans. Forvirret betraktet han den slanke halsen, de blå øynene, de rosa kinnene og resten av kroppen som ikke lenger var dekket av ytterklær.

Hun var slank og kledd i hotellets svarte uniform. Det gylne håret var satt opp i en pen topp, og hun var usminket. Og hun var pen uten den dumme luen. Han var temmelig sikker på at den yngste søsteren hans, Sofia, hadde hatt en lignende lue da hun var liten.

Spilte skjebnen ham et puss? Kunne denne kvinnen virkelig redde prosjektet han hadde jobbet med i over tre år? Det var tross alt ryktet hans som sto på spill.

For tolv år siden hadde livet hans falt i grus. Giovanni hadde forlatt Italia og havnet akkurat på dette hotellet. Da han hadde jobbet som resepsjonist i noen måneder, hadde eieren av hotellet oppsøkt ham. Etter en lang prat ble han tilbudt jobben som eierens personlige assistent.

Over natten hadde han blitt Wolfgang Merkels assistent og hadde lært alt om luksus og finesse. Giovanni lærte seg å gi de rike akkurat det de ville ha, slik at de fortsatte å komme tilbake år etter år. Året etter hadde han arvet en betydelig sum av bestefaren, og med Wolfgangs velsignelse og lykkønskninger sa han opp jobben og etablerte sitt eget selskap, Cannavaro Travel.

I de ti årene som hadde gått, hadde selskapet vokst jevnt og trutt, og nå tjente han mer enn han hadde drømt om i sine villeste drømmer. Selskapet hans hadde spesialisert seg på luksuscruise, utleie av private yachter og fly, reiser på tvers av kontinenter og luksushoteller. Cannavaro Travel var synonymt med fortreffelighet, nettopp det Wolfgang hadde sagt at Giovanni alltid ville stå for.

Giovanni hadde aldri før tvilt på mentorens dømmekraft, men når han betraktet kvinnen som Wolfgang mente ville redde prosjektet hans, ble han bekymret for sin gamle venn.

Han ventet til hun hadde satt seg ved siden av Katja før han henvendte seg til henne. «Har Katja forklart situasjonen for deg?»

Merry ristet på hodet.

«Gerhard ble lagt inn på sykehuset i går kveld. Han har fått …» Giovanni lette etter det engelske ordet.

«Blindtarmsbetennelse», tilføyde Katja.

«Gerhard …?» spurte Merry med dirrende stemme. Hun gjenkjente navnet og prøvde fortsatt å samle seg etter håndtrykket.

«Gerhard Klose er ansvarlig for kundeservice om bord på Meravaro Odyssey», forklarte Katja.

Merry sukket lettet. Mannen som satt overfor henne, jobbet sannsynligvis for Cannavaro Travel.

«Nå forstår du vel situasjonen?» spurte han og så alvorlig på henne.

Det gjorde hun.

Wolfgang Merkel hadde inngått et samarbeid med sin gode venn, luksusreisespesialisten Giovanni Cannavaro. De tre siste årene hadde de to mennene, under Giovannis ledelse, samarbeidet om en ny togreise gjennom Europa. Siste stasjon for togreisen var jernbanestasjonen i Kloster, like i nærheten av hotellet. Jomfruturen skulle gå om tre dager.

Dette var ingen vanlig jomfrutur. Det var årets sosiale begivenhet, og verdenspressen var klar til å omtale hendelsen. Åtti av verdens rikeste og mektigste skulle gå om bord på Meravaro Odyssey i Paris. Etter to netter med glamour ville gjestene ankomme Kloster, hvor de skulle fraktes til hotellet i hest og slede. Det to dager lange luksuriøse oppholdet skulle avsluttes med hotellets berømte juleball. Her samlet verdenseliten seg for å se og bli sett.

Katja hadde jobbet om bord på luksustoget Orientekspressen i ti år, og hun hadde derfor blitt bedt om å dele sin kunnskap med Gerhard. Den samme Gerhard var nå rammet av blindtarmsbetennelse og innlagt på sykehus. Oppgaven hans var enkel nok, å sørge for at gjestene fikk sitt livs opplevelse, og at ønskene dere ble etterkommet.

Samarbeidet med ham hadde vært et mareritt for Katja. Giovanni Cannavaro hadde insistert på detaljerte rapporter om fremdriften, og hun hadde ikke vært i tvil om at hvis Gerhard feilet, så ville hun gå med i dragsuget.

«Skal du steppe inn for Gerhard?» spurte Merry og så på Katja. Hun kjente en bølge av sympati for sjefen sin.

Katja ristet på hodet. «Angie er på forretningsreise i Frankfurt.» Angie var Katjas partner, og de hadde en seks år gammel datter.

«Skal Sasha gjøre det?»

«Hun er opptatt med det forestående Voegel-bryllupet», svarte Katja og sendte henne et unnskyldende blikk. «Jeg beklager, Merry, du må steppe inn for Gerhard. Vi har ingen andre.»

Merry kjente at det strammet i brystet. Planen var at hun skulle jobbe i julen og nyttårshelgen, og derfor ville hennes nye svigerinne samle Ingles-familien til en førjulsmiddag. Den var bare to dager unna, og Merry skulle fly til England i morgen.

Nå forsto hun hvorfor Katja hadde vært så anspent da de gikk sammen til møterommet. Katja visste om reisen, og hun visste hvor hardt Merry hadde stått på for å få til dette besøket før jul.

Det var egentlig ironisk, for Merry hadde gruet seg til reisen. Broren hennes hatet julen, og Ingles-familien hadde knapt feiret jul siden Merry var åtte. Men nå ville han glede sin nye kone, og de siste ukene hadde han brukt alle tenkelige knep for å overtale Merry.

Dessuten skulle hennes barndomsvenninne Santa bli med tilbake til Sveits. Merry gledet seg til å tilbringe to uker sammen med sin gode venninne.

Hun kunne ikke skuffe verken svigerinnen eller Santa.

«I morgen tidlig flyr du til Paris», sa Katja og brøt stillheten. «Passasjerene går om bord på toget om tre dager. Da har du to hele dager til å løse eventuelle problemer, og til å bli kjent med personalet og arbeidsoppgavene.»

Endelig tok Wolfgang ordet, og for første gang på tre år henvendte han seg direkte til Merry. «Katja har informert meg om at du skal reise hjem på ferie i morgen. Du får naturligvis en ekstra uke betalt ferie på nyåret for å gjøre opp for feriedagene du mister.»

Merry innså at beslutningen allerede var tatt. Der var derfor Katja hadde rådet henne til å tenke på fremtiden før de gikk inn på møterommet.

Wolfgang Merkel ga de ansatte frynsegoder og en sjenerøs lønn, men til gjengjeld forventet han et oppriktig engasjement. Og han forventet at de stilte opp når det oppsto kriser.

Merry hadde ikke et barn hun ikke kunne forlate, slik som Katja, og dermed hadde hun ingen rimelig unnskyldning til å si nei. Hun hadde ikke sett familien sin på et halvt år, og selv om hun gruet seg til førjulsmiddagen, hadde hun lovet å komme. Men å prøve å forklare situasjonen ville nok ikke hjelpe, og det kunne ødelegge karrieren hennes.

Wolfgang grep spaserstokken sin og reiste seg. «Nå som vi har funnet en løsning, overlater jeg detaljene til dere.»

Katja reiste seg og så forståelsesfullt på Merry. «Jeg skal overføre dokumentene til deg, og imens kan dere to bli litt bedre kjent.»

Merry visste ikke hvordan hun skulle komme seg ut av denne situasjonen uten å miste jobben sin, og nå var hun alene med den italienske kjekkasen.

«Vil du ikke ha denne jobben, signorina?» spurte han kjølig.

Panikken gjorde henne svimmel. Merry smilte svakt. «Jeg tror ikke det spiller noen rolle hva jeg vil.» Siden kjekkasen jobbet for Cannavaro Travel, rapporterte han selvsagt direkte til Giovanni Cannavaro. Cannavaro hadde visstnok en lederstil som lignet Wolfgangs, og av frykt for at svaret hørtes illojalt ut, tilføyde hun: «Men jeg vet hvor viktig denne jomfruturen er, så jeg skal gjøre mitt aller beste.»

Hun hadde ikke noe valg. Hvis hun mistet jobben, måtte hun returnere til England og finne seg en annen jobb. Hun ville slett ikke flytte tilbake til det dystre, ulykkelige barndomshjemmet og miste alt det positive hun hadde opplevd de siste tre årene.

«Hva er din rolle i denne situasjonen?» spurte hun og brøt stillheten.

Han hevet et øyenbryn.

«Jobber du for Cannavaro Travel?» spurte hun. «Jeg må bare beklage, men tankene mine var ikke helt med da vi hilste på hverandre.»

Nå hevet han det andre øyenbrynet.

Blikket han sendte henne kunne ikke tolkes som noe annet enn at han var overrasket over at hun ikke visste hvem han var. Merry hadde dårlig samvittighet, men hun var også sint. Den dårlige samvittigheten kom av at hun i to måneder hadde håpet på å slippe unna hjemreisen. Nå skjedde det like før avreisen, og det var hennes skyld. Broren hennes ville bli rasende, og svigerinnen hadde brukt uker på å planlegge noe det ikke ville bli noe av.

Heldigvis var det ikke en av gjestene hun hadde dultet borti med juletreet, skjønt kjekkasen i skreddersydd dress hadde nok en godt betalt stilling i Cannavaro Travel. Etter utseendet å dømme matchet egoet lønnen hans.

Når møtet var over, fikk hun ringe Martin og fortelle at hun dessverre måtte avlyse hjemreisen.

Merry pustet ut. «Hva er rollen din?» gjentok hun.

De mørkeblå øynene glitret mot henne og fikk huden til å prikke.

Kjekkasen foldet hendene på bordet. «Rollen min? Du kan betrakte meg som sjefen din.»

Den dype, musikalske aksenten fikk huden hennes til å prikke enda mer. Hun la bena i kors, lettet over at hun ikke hadde bust ut med noe upassende som å måtte steppe inn i en rolle hun slett ikke ønsket seg. «Jeg skal altså rapportere til deg?» spurte hun og skriblet noe i notisboken sin.

«Ja.»

«Skal du delta på togreisen?»

«Dette er ingen togreise, signorina», fnyste han.

«Du skjønner hva jeg mener», sa hun og lo uten at hun kunne noe for det. Nærværet hans gjorde henne nervøs, selv om den avvisende holdningen hans ble dempet av den herlige sexy italienske aksenten.

«Jeg skjønner hva du mener, og ja, jeg skal delta på denne reisen.»

Merry kjente hvordan sommerfuglene flakset i magen og skriblet noe mer i notisboken før hun så opp på ham og smilte unnskyldende. «I så fall må jeg innrømme at jeg ikke oppfattet navnet ditt. Jeg heter Merry», la hun til slik at han ikke skulle fortsette å kalle henne signorina.

Han trommet med fingrene på bordet. «Jeg vet hva navnet ditt er, og jeg hører nøye etter det som blir sagt.»

Av en eller annen grunn pirret svaret hans henne. «Da er du åpenbart best av oss to. Hva er navnet ditt?»

«Giovanni Cannavaro.»

Merry bleknet da han reiste seg og så intenst på henne. Med iskald presisjon sa han: «Du har mye å gjøre, og du kan begynne med å lese nødvendige dokumenter. Vi møtes senere for å snakke om detaljer, og først da vil jeg avgjøre om du er den rette til denne rollen … eller ikke.»

Han forlot rommet uten å si noe mer og lukket døren bak seg.

«Det gikk fort!» sa Katja da Merry kom tilbake på kontoret igjen.

Fort? Merry hadde tilbrakt fem minutter alene med Giovanni Cannavaro. Deretter hadde hun snakket med svigerinnen i ti minutter, for hun ikke hadde klart å få tak i broren sin. Kelly hadde vært overraskende forståelsesfull da Merry fortalte at hjemreisen måtte avlyses. Martin kom nok ikke til å være fullt så forståelsesfull, og for en gangs skyld kunne hun ikke klandre ham for det.

«Hvordan gikk det?»

«Forferdelig», stønnet hun og innrømmet: «Jeg dultet borti ham med et juletre før møtet …»

«Hva gjorde du?»

«Det var et uhell», understreket Merry nedslått. «Og nå har jeg gjort ting enda verre. Jeg oppfattet ikke navnet hans da vi ble presentert for hverandre, så jeg forsto ikke hvem han var før møtet var over. Han tror at jeg er helt håpløs», sa hun fortvilet og satte seg i stolen med hodet i fanget.

«Sa han det?»

«Han sa at han skulle finne ut om jeg er den rette til rollen.» Hun hadde sett det i øynene hans også. De nydelige, vakre øynene. Han var en vakker mann som også var mektig og foraktelig.

«Vel, du får vise ham at han tar feil, ellers havner vi begge i trøbbel», sa Katja oppgitt. «Hvordan kunne du ikke vite hvem han er? Jeg har hatt med ham å gjøre i flere måneder.» Og hun hadde ofte irritert seg over ham til kollegaene.

«Men jeg har aldri truffet ham!» forsvarte Merry seg.

Hun hadde møtt mange rike og kjente mennesker i løpet av de tre årene hun hadde jobbet på hotellet, og nysgjerrigheten hadde for lengst dempet seg. Frem til i dag hadde Giovanni Cannavaro vært et navn blant mange andre, til tross for Katjas mange utbrudd. Merry hadde faktisk forestilt seg at han var en eldre mann, som hans gode venn Wolfgang Merkel.

«Du har ikke sagt noe om at han er ung og kjekk», la hun anklagende til.

Katja hevet et øyenbryn, akkurat som Giovanni hadde gjort.

«Merry, jeg er gift med en kvinne.»

«Og hva så? Du legger vel merke til kjekke menn.»

«Jo, men ikke når de er arrogante …» Katja smalnet blikket. «Ikke fortell meg at du liker ham?»

Spørsmålet fikk Merry til å krympe seg. «Selvsagt ikke. Men han er uansett en kjekk mann.»

«Du må holde deg unna ham, for han har et forferdelig rykte.»

«Når det gjelder kvinner?»

«Ja. Jeg kunne fortalt deg mer, men siden du ikke liker ham, så behøver jeg ikke det. Og når vi først er inne på temaet, så ba jeg deg om å lese økonomisidene i avisene. Den kjekke mannen du ikke liker, blir stadig omtalt der.»

«Jeg har prøvd å gjøre det, men det så kjedelig. Jeg lover å prøve igjen», sa hun da hun så Katjas røde ansikt og fryktet at det kunne eksplodere.

«Det er du nødt til. Giovanni var for lenge siden Wolfgangs assistent.»

«Det har du aldri fortalt meg!»

«Jeg sa jo at de er nære venner! Hvis du hadde lest økonomisidene, som jeg ba deg om, hadde du visst det. Det har stått flere artikler om samarbeidet deres når det gjelder Meravaro Odyssey. Wolfgang stoler fullstendig på Giovanni. Hvis du spolerer dette …» Katja ristet på hodet. «Hvorfor måtte Angie reise bort nå? Jeg burde overtatt for Gerhard.» Hun så bort på Merry igjen. «Hvis Giovanni sier noe negativt til Wolfgang, og du får du sparken, så mister sannsynligvis jeg også jobben.»

*

Hjertet hamret i brystet da Merry banket på døren til Haensli-suiten. En av resepsjonistene hadde gitt henne en lapp hvor det sto at hun skulle møte Giovanni Cannavaro i suiten klokken halv ett.

Det gikk bare noen sekunder før en butler åpnet døren.

Haensli-suiten lå i toppetasjen og var hotellets største og mest overdådige suite. Under normale omstendigheter ville hun ha vært begeistret over endelig å få se suiten, men hun var altfor nervøs til å tenke på det.

Butleren fulgte henne bort til sittegruppen foran peisen. Hun takket ja til en kopp te før hun satte seg og la laptopen, notatboken og mobilen på salongbordet. Høye franske dører førte ut til en stor, privat balkong. Da hun fikk se hotellets private skiheiser gjennom vinduene, innså hun at det ville bli en stund til neste gang hun sto på ski i bakkene. Og hvis hun rotet det til, fikk hun kanskje aldri gjøre det igjen.

«Der er du.»

Merry hadde ikke hørt at han kom og skvatt nervøst før hun snudde seg mot Giovanni. Han kom gående ut fra det som måtte være soverommet i suiten. Hjertet begynte igjen å hamre i brystet, og hun strøk de klamme hendene over skjørtet.

Han hadde tatt av seg jakken og slipset som han hadde hatt på seg tidligere på dagen, og nå satte han seg i stolen overfor henne.

Merry strøk hendene diskré nedover skjørtet igjen. Hun hadde aldri følt seg så nervøs i hele sitt liv.

Butleren kom tilbake med varm drikke. Han serverte Merry en kopp te og Giovanni en kopp kaffe før han henvendte seg til Giovanni og spurte: «Vil du fortsatt at lunsj skal serveres om en halv time?»

«Per favore», svarte Giovanni. Da butleren hadde forsvunnet, gikk han rett på sak. «Vi har mye å snakke om, så vi får jobbe oss gjennom lunsjen.»

Merry strammet leppene og kremtet. «Før vi starter vil jeg beklage det som skjedde tidligere i dag. Du synes sikkert at jeg var freidig, og jeg burde ha vært mer oppmerksom. Jeg kan love deg at det ikke vil skje igjen.»

«Hva er det som ikke vil skje igjen? At du dulter borti meg med et juletre? At du har på deg den dumme luen? At du ikke er oppmerksom?»

Merry ble mørkerød i ansiktet. Munnen hennes åpnet og lukket seg flere ganger, men før hun rakk å si noe, lød det julemusikk fra mobilen hennes. Hun avviste raskt anropet.

«Beklager», sa hun og møtte blikket hans med et tvungent smil. «Skal vi sette i gang?»

«Har du lest dokumentene?» spurte han uten å gjengjelde smilet hennes.

«De fleste», svarte hun og svelget. «Jeg skal lese de siste når vi er ferdige her.»

«Gjør det», svarte han syrlig. «Denne togreisen er svært viktig. Passasjerene forventer det beste av alt. Én dårlig opplevelse kan sette ryktet mitt på spill.» Giovanni holdt blikket hennes og knipset med fingrene for å understreke det han sa.

Merry så på ham med store øyne, og stemmen lød tørr da hun endelig svarte. «Jeg lover å ha lest gjennom alt før jeg legger meg i kveld.»

På nytt lød det julemusikk fra mobilen hennes. Hånden skalv da hun strakte seg etter den, og den falt på gulvet.

Giovanni betraktet nedlatende den klossete bevegelsen hennes.

Bare en dyp respekt for Wolfgang Merkel hadde holdt ham fra å gå rett til sin tidligere mentor og fortelle ham at Merry Ingles ville bli en byrde, og at hun ikke ville bli til særlig hjelp for ham. For Wolfgangs skyld ville han gi henne denne muligheten til å vise sine ferdigheter, men han var langt fra overbevist om at hun hadde det som skulle til for å steppe inn for Gerhard Klose. I så fall måtte han selv overta rollen. Han hadde brukt for mye tid, krefter og penger på prosjektet til å mislykkes.

«Skru av mobilen så slipper vi å bli forstyrret», sa han da hun la mobilen sin på bordet igjen.

«Greit», svarte hun og holdt nesten på å miste den en gang til.

Til hans overraskelse slo hun av mobilen. «Er du seriøs? Du er helt alene med en mann i en suite, og så slår du av mobilen? Hva er i veien med deg?»

Merry så på ham med panikk i blikket. «Men du sa …»

«Jeg mente at du skulle skru av lyden.»

«Jeg trodde du mente at jeg skulle slå av mobilen.»

Giovanni bet sammen tennene. «Hvis jeg ber deg om å stå naken på balkongen i en time, vil du gjøre det også?»

Holdningen hennes forandret seg øyeblikkelig. Hun stivnet og så på ham med store øyne. De glimtet til før hun strammet de fyldige leppene.

«Bare hvis terrassevarmeren står på», svarte hun kort.

Svaret hennes overrasket ham, og han så på mens hun rolig slo på mobilen, skrudde av lyden og la den på bordet.

Hun grep pennen og møtte blikket hans igjen. «Skal vi begynne?»

*

Da butleren kom inn med en tralle for å servere lunsj, hadde Merry endelig funnet roen. Hun hadde oppført seg som en klossmajor. Det foraktelige ansiktsuttrykket hans da han spurte om hun ville stått naken på balkongen, hadde fått henne i balanse igjen. Utrolig nok hadde spørsmålet hans nesten fått henne til å le, men hun hadde klart å la være. Og svaret hennes hadde overrasket ham.

Da bordet var dekket, reiste Giovanni seg og gjorde tegn til at hun skulle følge etter ham.

Merry satte seg rett overfor ham og la notatboken og mobilen ved siden av vannglasset. Hun forsynte seg med litt burrata som lå på en seng av tomater, pesto og pinjekjerner, hummer og mangosalat. I en skål ved siden av var det pommes frites med smeltet Gruyèreost.

«Vil du ikke smake litt kaviar?» spurte han og nikket mot blinisene med kaviar, rømme og rødløk.

«Ellers takk», svarte hun fornøyd.

«Liker du det ikke?»

Merry prøvde å finne et diplomatisk svar. «Å spise kaviar krever tilvenning.»

Han hevet øyenbrynene og så på henne.

«Greit, jeg liker verken smaken eller konsistensen», innrømmet hun.

«Vet du hvor mye den koster?»

«Altfor mye.»

Hun la merke til et glimt i de mørkeblå øynene hans, og det sendte varme ilinger gjennom kroppen hennes. Han var så utrolig kjekk. Plutselig gikk det opp for henne at hun fremdeles stirret på ham, og hun åpnet notatboken og begynte å stille ham spørsmål mens de fortsatte å spise.

Uansett hva glimtet hadde betydd, var han ikke lenger så anspent.

Maten var som forventet nydelig, men hun spiste forsiktig, for hver gang hun møtte blikket hans, flagret sommerfuglene vilt i magen.

Hver gang hun svelget, og når hun skrev noe i notatboken, ble hun ekstra bevisst på ham. Kroppen dirret, og hun følte seg nesten litt kvalm … Stemmen hans fikk det til å krible nedover ryggraden.

Tallerkenen hennes var fremdeles halvfull, men hun orket ikke å spise mer og skjøv den til siden.

Da Merry hadde jobbet som servitør på hotellet, elsket hun lunsj- og kveldsskiftene. Hvis kjøkkensjefen hadde ment at en tallerken ikke var akseptabel for gjestene, ble den tilberedt på nytt. Servitøren som hadde avslørt en slik tallerken, fikk alltid en godbit når skiftet var over.

Hun skjøv bort disse tankene og konsentrerte seg om oppgaven som lå foran henne. Giovanni var kanskje ikke så anspent lenger, men hun var fullstendig klar over at han var usikker på ferdighetene hennes. Hun var også ganske sikker på at dette var hennes siste sjanse. Derfor overså hun også anropene og meldingene fra broren. Hun kunne bedt om fem minutter til en privat telefon, men hun orket ikke Martins roping og kjefting når Giovanni kunne høre det de snakket om.

Hvis det var noe Merry ikke likte, så var det å gråte og miste besinnelsen foran andre, og ingen kunne få henne til å gråte eller bli så rasende som Martin. Det hadde han vært en mester til helt siden de var barn.

Hun skrev noe i notatboken for å slippe å møte Giovannis blikk. Hittil hadde hun fylt flere sider. Nå blinket telefonen hennes på nytt.

Hun strøk fingrene over leppene før hun så opp på ham. «Er det i orden at jeg tar denne telefonen?» spurte hun forsiktig. «Det er en klient.»

Til hennes store lettelse nikket han.

Giovanni betraktet Merry mens hun gikk bort til laptopen på salongbordet.

Han hørte at hun hilste høflig før hun fortsatte: «Nå kom du meg i forkjøpet. Jeg hadde tenkt å ringe deg litt senere … Absolutt.» Hun åpnet laptopen og tastet noe. «Ja … Naturligvis … Det er ikke noe problem … Hvis du sender meg en lenke, så skal jeg finne den rette fargen …? Jeg skal personlig følge opp dekoreringen.»

Giovanni fortsatte å lytte til telefonsamtalen. Han visste alt om vanskelige klienter. Å jobbe på Hotell Haensli hadde lært ham å håndtere dem, og den erfaringen hadde han tatt med seg og forbedret i sin egen virksomhet.

«Greit», svarte hun. «Før vi avslutter har jeg en god nyhet. Vi har fått avklart at ostefonduen kan serveres i gondolene slik dere ønsket. Jeg vet hvor mye det betyr for datteren din, så jeg maste på selskapet til de ga etter og flyttet oss frem i kalenderen …»

Han hørte et latterbrøl i den andre enden av telefonen.

Giovanni lente seg tilbake i stolen og la armene i kors over brystet. Han tenkte seg om mens han lyttet bare halvveis til telefonsamtalen.

Det kjappe svaret hennes før lunsj, og den pågående telefonsamtalen hadde fått ham til å tenke at Merry Ingles kanskje, men bare kanskje, hadde de ferdighetene han var ute etter. Helt til samtalen med den fremfusende klienten hadde han vært usikker på om han skulle la henne overta for Gerhard. Hun stilte kloke spørsmål, men hun klarte ikke å holde øyekontakt med ham. Hvordan kunne han ta en riktig avgjørelse når hun ikke ville møte blikket hans?

Ut fra det han hørte, måtte han innrømme at hun var dyktigere enn han først hadde antatt. Å få en fremfusende klient til å gå fra å rope høyt til å le på få minutter krevde ferdigheter som de fleste ikke hadde.

«Hvis datteren din vil dyppe marshmallows i gryten, så skal hun få det …» Hun lo. «Ingenting er for vanskelig … Det er hennes store dag, og naturligvis vil hun at den skal være spesiell.»

Merry fortalte klienten at hun ikke ville være tilgjengelig de neste fem dagene, i motsetning til de tre hun opprinnelig hadde informert ham om. Før hun avsluttet samtalen minnet hun ham på at kollegene hennes ville kunne hjelpe ham i mellomtiden.

«Beklager, men jeg måtte ta den samtalen», sa hun mens blikket gikk fra laptopen til ham og tilbake. «Datteren til en klient skal feire bryllupet her neste måned.»

«Du behøver ikke beklage. Klienten din virket fornøyd.»

Hun smilte svakt. «Helt til det dukker opp en ny krise.»

Giovanni visste nøyaktig hva hun mente og gjengjeldte smilet.

Greit, hun virket ansvarlig, og hun fikk overta for Gerhard.

«Hva har ostefondue med gondoler å gjøre?» spurte han nysgjerrig.

«Fremover kan hotellgjestene leie gondolbanen og dele ostefondue i gondolene. Det er svært populært.»

«Jeg husker at ostefondue var en av favorittene blant gjestene da jeg jobbet her.»

Hun kikket bort på ham. «Har du virkelig jobbet her?»

«Ja, for tolv år siden. Jeg jobbet først i resepsjonen.»

«Virkelig?»

«Tror du meg ikke?»

«Det forbauser meg at jeg ikke har hørt om det.»

«Det er lenge siden, og de fleste som jobbet her da, er skiftet ut siden den gang.»

«Og du har gått fra å være resepsjonist til dette …» Hun gjorde en bevegelse med hånden, « … på tolv år.»

Han bøyde hodet.

Merry så beundrende på ham. Giovanni var så vant til slike blikk at han sjelden la merke til dem lenger. I stedet himlet han med øynene over hvilken innvirkning suksess hadde på menneskene rundt ham. Men det var noe med ansiktsuttrykket hennes som fikk ham til å skyte frem brystet.

To smilehull dukket opp i kinnene hennes. «I så fall», sa hun, «bør vi fortsette møtet slik at du beholder ditt gode rykte og ikke må gå tilbake til jobben som resepsjonist igjen.»

Giovanni ante ikke hvor det kom fra, men han begynte å le.

Det var første gang han hadde ledd høyt etter at han ble informert om Gerhards blindtarmsbetennelse.

Når han tenkte på det, kunne han ikke i det hele tatt huske sist han hadde ledd.

*

Det var blitt sent på ettermiddagen da Merry forlot Giovannis suite. Hun gikk bort til heisen og gikk inn og trykket på knappen til første etasje. Da dørene gikk opp, gikk hun ut og fortsatte til kontoret sitt. Hun hilste muntert på både ansatte og gjester som hun møtte.

Inne på det tomme kontoret lukket hun døren bestemt etter seg. Hun satte seg ved skrivebordet og la hodet i armene.

De siste seks timene hadde vært grusomme.

Etter lunsj hadde Giovannis holdning endret seg. Anspentheten var som forduftet. Det hadde vært en stor lettelse, for nå visste hun at hun faktisk kunne jobbe sammen med ham. Og han var ikke en drittsekk slik mange rike menn ofte var. Samtidig skulle hun ønske at han hadde vært en drittsekk slik at hun hadde en god grunn til å mislike ham.

Hun hadde ikke trodd at dagen kunne bli verre. Så godtroende var hun!

Fantes det noe verre enn å være tiltrukket av mannen som for øyeblikket var hennes midlertidige sjef, og den siste personen i verden hun ville velge å like?

Det korte latteren hans hadde vært utslagsgivende, sammen med måten den iskalde fasaden hans hadde smeltet på. Han var så utrolig kjekk når han lo.

Selv om hun hadde prøvd å dempe tiltrekningen, hadde det blitt vanskeligere etter som timene gikk, og hun hadde ikke klart å la være å se på ham.

Det var lenge siden hun hadde følt seg tiltrukket av en mann. Hvis det var en ting Merry hadde lært etter at hun begynte å jobbe på Hotell Haensli, så var det å unngå rike menn. Hun hadde ikke tall på hvor mange ganger rike menn hadde prøvd å sjekke henne opp, spesielt da hun jobbet som servitør. Det fulgte med jobben. Alkoholen gjorde at hemningene forsvant, og dermed syntes mennene at hun var utrolig henrivende. Hun hadde høflig avvist dem, for det var det tryggeste.

Det var lettere å finne en enhjørning enn en rik, trofast mann, så hvorfor reagerte kroppen hennes så sterkt på akkurat denne mannen? Hun hadde ikke trengt Katjas advarsel. Det var nok å se på ham for å skjønne at han var en kvinnebedårer. Det var ikke bare utseendet som minnet om en gresk gud, men også holdningen hans. Og menn som Giovanni så ikke to ganger etter en kvinne som henne. Ikke uten alkohol i kroppen.

Skjønt det spilte ingen rolle, for hun ville ikke at han skulle se etter henne.

Det Merry ønsket var å gjennomføre de neste fem dagene uten store problemer, og uten å sette jobben sin i fare.

